[{"text_idx": "#000001", "text": "\u2013 C\u0302u vi mang\u0302os hierau\u0306an barc\u0302on?"}, {"text_idx": "#000002", "text": "Kvankam anekdoto, por barc\u0302o g\u0302i pravas. En la dua kaj tria tagoj barc\u0302o estas plej bongusta kun intensa gusto. La samo validas por alia multingredienca supo \u2013 soljanko."}, {"text_idx": "#000003", "text": "La historio de barc\u0302o (belaruse: \u0431\u043e\u0440\u0448\u0447, pole: barszcz, ruse kaj ukraine: \u0431\u043e\u0440\u0449) plenas je enigmoj kaj malkovroj. Plurjarcenta diskuto de Ruslando kaj Ukrainio pri la au\u0306toraj rajtoj estas nur epizodo. Barc\u0302o ja estas kultura fenomeno. Diskutoj pri tio, kies g\u0302i estas \u2013 ukraina, rusa, belarusa au\u0306 pola \u2013 neniam c\u0302esos. G\u0302enerale, barc\u0302o estas unu el la plej konataj slavaj supoj, kaj ukraina barc\u0302o ig\u0302is vera komerca marko, kvankam ankau\u0306 ekzistas malnovlitova, pola, moskva kaj multaj aliaj barc\u0302oj."}, {"text_idx": "#000006", "text": "C\u0302e la vorto \u201cbarc\u0302o\u201d oni kutime imagas apetitvekan teleron, plenan de varma densa supo kun specifa beta koloro. Rememoru la priskribon de Bulgakov en La Majstro kaj Margarita:"}, {"text_idx": "#000007", "text": "\u201c... Pelagia Antonovna enportis vaporantan kaserolon, jam unua rigardo sur kiun ne lasis ec\u0302 malplejan dubon, ke tie en la denso de la broga barc\u0302o kus\u0302as tio, ol kio plibongusta estas nenio en la mondo \u2013 medola osto\u201d. (Tradukis el la rusa Sergio Pokrovskij)."}, {"text_idx": "#000008", "text": "Tiun aspekton barc\u0302o akiris dum la du lastaj jarcentoj. Antau\u0306e barc\u0302o estis nur termino, en kiun c\u0302iu popolo metis sian komprenon. En la historia teritorio de Ukrainio barc\u0302o ne imageblas sen beto. En la Centra Ruslando g\u0302i pli similas al acideta plado, kiun oni gustigis per fermentitaj folioj de herakleo kaj brasiko. Pola blanka barc\u0302o ne estas imagebla sen faruno, fumigita kolbaso kaj kreno."}, {"text_idx": "#000009", "text": "Necesas diri, ke recepto de barc\u0302o estas tre konvencia nocio. De la pratempoj neniam ekzistis unueca recepto, kiel oni diras per la moderna lingvaj\u0302o \u2013 recepto de barc\u0302o estas malfermita kodo. C\u0302iu mastrino kuiras g\u0302in konforme al sia gusto, pli g\u0302uste \u2013 konforme al la gusto de siaj familianoj."}, {"text_idx": "#000011", "text": "Sekreto unua. Kutime barc\u0302o estas kuirata el buljono vianda, osta au\u0306 miksita vianda-osta. G\u0302uste preparita buljono estas la bazo de bona barc\u0302o. Plej ofte oni uzas brustaj\u0302on, malpli ofte \u2013 al- au\u0306 antau\u0306-ripaj\u0302on. Uzatas bova, porka, miksita viando, ankau\u0306 eblas uzi por barc\u0302o kokan au\u0306 anseran buljonon (Poltava kaj Odesa barc\u0302oj). Kompreneble, ekzistas ankau\u0306 vegetara barc\u0302o. Por la fasta kaj vegetara barc\u0302oj oni povas aldoni fazeolojn anticipe kuiritajn."}, {"text_idx": "#000012", "text": "Sekreto dua. Preparado de legomoj estas aparta. Precipe gravas g\u0302ustamaniera pretigado de betoj. Estas kelkaj manieroj: kuirado, stufado, bakado. Betojn oni pretigas nepre aparte, por konservado de bela koloro aldonu vinagron au\u0306 citronsukon, por intensigi la koloron aldonu kuleron da sukero. Cepoj, karotoj kaj petroselo (radiko) dum la stufetado devas esti kovritaj per graso (butero au\u0306 s\u0302malco)."}, {"text_idx": "#000013", "text": "Sekreto tria. Acidetan guston al barc\u0302o oni donas per anticipe \u201cacidetigita\u201d beto (vd. supre), per iom da suko de fermentita brasiko au\u0306 iom da oksikokoj, au\u0306 c\u0302erizoj. Gravas konservi la ekvilibron inter dolc\u0302o (tiun donas beto) kaj acido."}, {"text_idx": "#000015", "text": "Sekreto kvina. Specialan rolon ludas verdaj\u0302o, kiun oni surtabligas haketita. Same bonas acidkremo kaj ajlo."}, {"text_idx": "#000016", "text": "Tradicie oni servas por barc\u0302o \u201cpampus\u0302kojn\u201d \u2013 bulketojn kun sau\u0306co preparita el ajlo, salo, verdaj\u0302o kaj oleo kun aldono da akvo por pli likva konsisto. Tiel oni faras en la tradicistilaj rusaj kaj ukrainaj restoracioj tra la tuta mondo. Al telero kun barc\u0302o aldonendas acidkremo."}, {"text_idx": "#000017", "text": "En Kaliningrado funkcias la restoracio Barc\u0302o kaj lardo, kiun ni rekomendas al gastoj de la urbo. Krom barc\u0302o kun pampus\u0302koj kaj lardo oni nepre gustumu krenbrandon, kvankam g\u0302ia postgusto eble persekutos vin ec\u0302 en la sekva tago."}, {"text_idx": "#000021", "text": "1. Preparu buljonon el viando. Elmetu la viandon el la preta buljono, post malvarmig\u0302o dispecigu la viandon."}, {"text_idx": "#000022", "text": "2. Stufetigu beton tranc\u0302itan pajlere kun parto da butero, aldoninte vinagron kaj sukeron."}, {"text_idx": "#000023", "text": "3. Tranc\u0302u pajlere karoton kaj petroselan radikon, tranc\u0302u kubete cepojn. Fritu ilin en butero aldoninte tomatosau\u0306con au\u0306 sens\u0302eligitajn kaj distranc\u0302itajn tomatojn."}, {"text_idx": "#000024", "text": "4. Tranc\u0302itajn je s\u0302tipetoj au\u0306 kubetoj terpomojn metu en la bolantan buljonon, post kiam la buljono ekbolos aldonu raspitan brasikon kaj kuiru dum 10-15 minutoj. Aldonu la stufitajn legomojn, lau\u0306rajn foliojn, piprograjnojn kaj kuiru barc\u0302on g\u0302is la pretig\u0302o."}, {"text_idx": "#000025", "text": "5. Antau\u0306 la finpretig\u0302o oni povas aldoni haketitajn foliojn de petroselo kaj ajlon premfrotitan kun lardo."}, {"text_idx": "#000026", "text": "6. Atendu almenau\u0306 30 minutojn antau\u0306 ol vers\u0302i barc\u0302on en telerojn. Acidkremon aldonu en telerojn lau\u0306plac\u0302e. Mang\u0302u barc\u0302on kun sekala pano au\u0306 kun tritikaj bulketoj frotitaj per ajlo (pampus\u0302koj estas festa mang\u0302eto)."}]